CELEX: 52017PC0318
Language: fi
Date: 2017-06-15
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Puolan tasavallalle tehdä Ukrainan tasavallan kanssa sopimus, johon sisältyy yhteisestä arvonlisäverojärjestelmästä annetun direktiivin 2006/112/EY 2 artiklan 1 kohdan d alakohdasta ja 5 artiklasta poikkeavia toimenpiteitä Puolan ja Ukrainan välisellä rajalla sijaitsevien maantiesiltojen kunnossapitoa varten

EUROOPAN KOMISSIO
            Bryssel 15.6.2017
            COM(2017) 318 final
            2017/0131(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Puolan tasavallalle tehdä Ukrainan tasavallan kanssa sopimus, johon sisältyy yhteisestä arvonlisäverojärjestelmästä annetun direktiivin 2006/112/EY 2 artiklan 1 kohdan d alakohdasta ja 5 artiklasta poikkeavia toimenpiteitä Puolan ja Ukrainan välisellä rajalla sijaitsevien maantiesiltojen kunnossapitoa varten
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 396 artiklan mukaan neuvosto voi yksimielisesti komission ehdotuksesta antaa jäsenvaltiolle luvan tehdä kolmannen maan tai kansainvälisen järjestön kanssa sopimuksen, joka voi sisältää poikkeuksia alv-direktiiviin.
            
            
               Puola on kirjeessään, jonka komissio on kirjannut vastaanotetuksi 7. lokakuuta 2016, pyytänyt lupaa tehdä Ukrainan kanssa kansainvälinen sopimus, joka koskee alv-järjestelmän alueellista soveltamisalaa Puolan ja Ukrainan välisellä rajalla sijaitsevien maantiesiltojen kunnossapitoa varten. Komissio on alv-direktiivin 396 artiklan 2 kohdan mukaisesti antanut muille jäsenvaltioille tiedon tästä pyynnöstä 24. tammikuuta 2017 päivätyllä kirjeellä. Se ilmoitti Puolalle 25. tammikuuta 2017 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               Puola ja Ukraina ovat maidensa välisen liikenteen sujuvoittamiseksi laatineet luonnoksen kahdenvälisestä sopimuksesta, jäljempänä ’sopimus’, maidensa välisellä rajalla sijaitsevien maantiesiltojen kunnossapidosta.
            
            
               Sopimus koskee sellaisten kolmen rajasillan kunnossapitoa, jotka sijaitsevat osittain Puolan tasavallan alueella ja osittain Ukrainan tasavallan alueella. Nämä sillat ovat osa näiden kahden maan välisellä raja-alueella kulkevaa julkista tieverkkoa. Seuraavat kaksi Bug-joen ylittävää rajasiltaa omistaa Puola, joka on myös rahoittanut niiden rakentamisen: Dorohuskin ja Jagodzinin yhdistävä terässilta, jonka kunnossapidosta vastaa Ukraina, ja teräsbetoni- ja teräsrakenteinen Zosinin ja Ustyluhin välinen silta, jonka kunnossapidosta vastaa Puola. 
            
            
               Kolmas Bug-joen ylittävä maantiesilta, jonka kannatinpalkit ovat terästä ja kansi teräsbetonia, sijaitsee myös Dorohuskin ja Jagodzinin välisellä tieosuudella. Puola ja Ukraina rahoittivat yhdessä sen rakentamisen, ja ne ovat molemmat yhtä lailla sillan omistajia. Maat sopivat jakavansa kyseisen sillan kunnossapitovastuun niin, että kumpikin maa vastaa omistamastaan sillan osasta, lukuun ottamatta talvikunnossapitoa.
            
            
               Talvikunnossapitovastuu käsittää koko sillan, ja kunnossapitovuorot jaetaan seuraavasti: kunnossapito on Puolan vastuulla parittomien vuosien lokakuun 1. päivästä parillisten vuosien syyskuun 30. päivään saakka ja Ukrainan vastuulla parillisten vuosien lokakuun 1. päivästä parittomien vuosien syyskuun 30. päivään saakka.
            
            
               Puolan ja Ukrainan alv-lainsäädännön soveltamisesta sopimuksessa määrätään, että niiltä osin kuin Puola vastaa kunnossapidosta sopimuksen liitteen mukaisesti, rajasillan tai sen osan katsotaan kuuluvan Puolan alueeseen rajasiltojen tai niiden osien kunnossapitoon tarkoitettujen tavarantoimitusten ja palvelunsuoritusten osalta. Lisäksi sopimuksessa määrätään, että niiltä osin kuin Ukraina vastaa kunnossapidosta sopimuksen liitteen mukaisesti, rajasillan tai sen osien katsotaan kuuluvan Ukrainan alueeseen rajasiltojen tai niiden osien kunnossapitoon tarkoitettujen tavarantoimitusten ja palvelunsuoritusten osalta.
            
            
               Sopimuksen mukaan yhdestä sopimuspuolesta toiseen tuotavista tavaroista ei makseta Puolan eikä Ukrainan arvonlisäveroa, jos kyseisiä tavaroita käytetään sopimuksen nojalla tehtäviin töihin.
            
            
               Alv-direktiivissä säädetyn alueellista soveltamisalaa koskevan periaatteen mukaisesti Puolan suvereenilla alueella tehtäviin maantiesiltojen kunnossapitotöihin liittyvistä tavarantoimituksista ja palvelunsuorituksista kannettaisiin alv Puolassa, kun taas Ukrainan suvereenilla alueella tehtäviin kunnossapitotöihin liittyvät vastaavat tavarantoimitukset ja palvelunsuoritukset jäisivät alv-direktiivin alueellisen soveltamisalan ulkopuolelle. Jos näitä säännöksiä sovellettaisiin, liiketoimet olisi jaoteltava sen perusteella, minkä maan alueella ne suoritetaan. Lisäksi joka kerta, kun rajasillan kunnossapidossa käytettäviä tavaroita tuodaan Ukrainasta Puolaan, tavaroista olisi maksettava arvonlisävero Puolassa. 
            
            
               Puola katsoo, että kyseisten sääntöjen soveltamisesta aiheutuisi verotuksellisia ongelmia urakoitsijoille, jotka suorittavat näiden siltojen kunnossapitotöitä. Puola on sen vuoksi sitä mieltä, että sopimuksen veromääräykset ovat perusteltuja urakoitsijoiden verovelvoitteiden yksinkertaistamiseksi.
            
            
               Edellä esitetyn perusteella Puola pyytää, että alv-direktiivin 5 artiklasta poiketen rajasillat tai niiden osat tunnustetaan osaksi Puolan (tai Ukrainan) aluetta silloin, kun tavaroita tuodaan, tavaroita toimitetaan tai palveluja suoritetaan Puolan tai Ukrainan suorittamaa kyseisten siltojen tai niiden osien kunnossapitoa varten.
            
            
               Neuvosto on jo aiemmin useaan otteeseen antanut jäsenvaltioille luvan tehdä raja-alueilla sijaitsevien kolmansien maiden kanssa sopimuksia, joissa on mm. tämän ehdotuksen määräyksiä vastaavia verotusmääräyksiä. Saksalle annettiin lupa tehdä useita sopimuksia eri maiden kanssa (Puolan kanssa tehty sopimus
                  2
               , Tšekin kanssa tehty sopimus
                  3
               , Sveitsin kanssa tehty sopimus
                  4
               , Itävallan kanssa tehty sopimus sekä Itävallan ja Sveitsin kanssa tehty sopimus
                  5
               ). 
            
            
               Komissio on samaa mieltä siitä, että rajasiltojen ja niiden osien kunnossapitotöiden yhdenmukainen verotus sekä kyseisissä töissä käytettävien tavaroiden tuontia koskevan arvonlisäveron kantamatta jättäminen yksinkertaistaisivat urakoitsijoiden tilannetta normaalien verotussääntöjen soveltamiseen verrattuna.
            
            
               Komissio katsoo, että kyseessä olevalla sopimuksella voisi olla vain vähäinen myönteinen tai kielteinen vaikutus arvonlisäverosta kertyviin unionin omiin varoihin. Ottaen kuitenkin huomioon sopimuksen verotusjärjestelyt, joilla pyritään saavuttamaan yleinen tasapaino, sekä se, että aiemmilla sopimuksilla tasapaino on pystytty saavuttamaan ja että asianomaiset määrät ovat vähäisiä, komissio katsoo, ettei tämän pitäisi olla esteenä pyydetyn luvan myöntämiseksi Puolalle.
            
            
               Sen vuoksi komissio katsoo, että Puolalle olisi annettava lupa tehdä kyseinen sopimus.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               Alv-direktiivin 396 artikla.
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
               
                  Koska poikkeuksen soveltamisala on hyvin suppea, erityistoimenpide on tavoitteeseensa nähden oikeasuhteinen.
               
            
            
               •Toimintatavan valinta
            
            
               Ehdotettu toimintatapa: neuvoston täytäntöönpanopäätös.
            
            
               
                  Alv-direktiivin 396 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Puolan esittämään pyyntöön ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               
                  Ehdotus neuvoston täytäntöönpanopäätökseksi koskee Puolan ja Ukrainan välisellä rajalla sijaitsevien maantiesiltojen kunnossapitoa. Koska poikkeuksen soveltamisala on rajallinen, sen vaikutukset ovat joka tapauksessa vähäiset.
               
            
            
               4.TALOUSARVIOVAIKUTUKSET
            
            
               Ehdotuksella ei ole vaikutusta arvonlisäverosta kertyviin unionin omiin varoihin, sillä tuojilla sekä kolmansien maiden tavarantoimittajilla ja palvelunsuorittajilla on joka tapauksessa oikeus vähentää kokonaisuudessaan tavaroiden tuonnista taikka tavanomaisen järjestelmän mukaisista tavarantoimituksista tai palvelunsuorituksista maksettava arvonlisävero.
            
            
               2017/0131 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Puolan tasavallalle tehdä Ukrainan tasavallan kanssa sopimus, johon sisältyy yhteisestä arvonlisäverojärjestelmästä annetun direktiivin 2006/112/EY 2 artiklan 1 kohdan d alakohdasta ja 5 artiklasta poikkeavia toimenpiteitä Puolan ja Ukrainan välisellä rajalla sijaitsevien maantiesiltojen kunnossapitoa varten
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  6
                ja erityisesti sen 396 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Puola pyysi 7 päivänä lokakuuta 2016 komissiossa saapuneeksi kirjatulla kirjeellä lupaa tehdä Ukrainan kanssa sopimus kolmen sellaisen maantiesillan kunnossapidosta, jotka ylittävät Puolan ja Ukrainan välisellä rajalla sijaitsevan Bug-joen (kaksi siltaa yhdistävät Dorohuskin ja Jagodzinin ja kolmas Zosinin ja Ustyluhin).
            
            
               (2)Direktiivin 2006/112/EY 396 artiklan 2 kohdan toisen alakohdan mukaisesti komissio antoi Puolan pyynnön tiedoksi muille jäsenvaltioille 24 päivänä tammikuuta 2017 päivätyllä kirjeellä. Komissio ilmoitti 25 päivänä tammikuuta 2017 päivätyllä kirjeellään Puolalle, että se oli saanut kaikki tarpeelliset tiedot pyynnön käsittelemiseksi.
            
            
               (3)Puolan alueella tehdyistä kunnossapitotöistä on kannettava arvonlisäveroa, kun taas Ukrainan alueella tehtävät kunnossapitotyöt jäävät direktiivin 2006/112/EY soveltamisalan ulkopuolelle. Lisäksi joka kerta, kun rajasiltojen kunnossapitotöihin käytettäviä tavaroita tuodaan Ukrainasta Puolaan, tavaroista on maksettava arvonlisävero Puolassa.
            
            
               (4)Jotta voidaan varmistaa sopimuksen tavoitteiden saavuttaminen ja erityisesti sujuvoittaa Puolan ja Ukrainan välistä liikennettä, on asianmukaista yksinkertaistaa kunnossapitotöihin ja niihin liittyvien tavaroiden tuontiin sovellettavia alv-sääntöjä.
            
            
               (5)Poikkeus ei vaikuta arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Annetaan Puolalle lupa tehdä Ukrainan kanssa sopimus, johon sisältyy direktiivin 2006/112/EY 2 artiklan 1 kohdan d alakohdasta ja 5 artiklasta poikkeavia määräyksiä, jotka koskevat arvonlisäverojärjestelmän alueellista soveltamisalaa sekä Puolan ja Ukrainan välisellä rajalla sijaitsevien maantiesiltojen kunnossapitoon liittyvien liiketoimien alv-kohtelua.
            
            
               Kyseinen sopimus koskee liitteessä mainittujen kolmen rajasillan kunnossapitoa.
            
            
               2 artikla
            
            
               Poiketen siitä, mitä direktiivin 2006/112/EY 5 artiklassa säädetään, liitteessä mainittujen rajasiltojen, joiden kunnossapito on Puolan vastuulla ja jotka ulottuvat Ukrainan suvereenille alueelle, katsotaan kuuluvan Puolan suvereeniin alueeseen, kun kyse on siltojen kunnossapitoon tarkoitetuista tavarantoimituksista tai palvelunsuorituksista.
            
            
               3 artikla
            
         
         
            
               Poiketen siitä, mitä direktiivin 2006/112/EY 5 artiklassa säädetään, liitteessä mainittujen rajasiltojen, joiden kunnossapito on Ukrainan vastuulla ja jotka ulottuvat Puolan suvereenille alueelle, katsotaan kuuluvan Ukrainan suvereeniin alueeseen, kun on kyse siltojen kunnossapitoon tarkoitetuista tavarantoimituksista tai palvelunsuorituksista.
            
            
               4 artikla
            
            
               Poiketen siitä, mitä direktiivin 2006/112/EY 2 artiklan 1 kohdan d alakohdassa säädetään, verovelvollisten, joilla on täysi vähennysoikeus, Ukrainasta Puolaan tuomista tavaroista ei kanneta arvonlisäveroa, kun nämä tavarat käytetään liitteessä mainittujen rajasiltojen kunnossapitoon. 
            
            
               5 artikla
            
            
               Tämä päätös on osoitettu Puolan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  
                  
                        Neuvoston päätös 
                     
                        95/115/EY
                     
                     , tehty 30 päivänä maaliskuuta 1995 (EYVL L 80, 8.4.1995, s. 47); Neuvoston päätös 
                     
                        96/402/EY
                     
                     , tehty 25 päivänä kesäkuuta 1996 (EYVL L 165, 4.7.1995, s. 35); Neuvoston päätös 
                     
                        95/435/EY
                     
                     , tehty 23 päivänä lokakuuta 1995 (EYVL L 257, 27.10.1995, s. 34) ja neuvoston päätös 
                     
                        2001/741/EY
                     
                     , tehty 16 päivänä lokakuuta 2001 (EYVL L 278, 23.10.2001, s. 28).
                  
               
               
                  
                     (3)
                  Neuvoston päätös 97/188/EY, tehty 17 päivänä maaliskuuta 1997 (EYVL L 80, 21.3.1997, s. 18); Neuvoston päätös 97/511/EY, tehty 24 päivänä heinäkuuta 1997 (EYVL L 214, 6.8.1997, s. 39) ja neuvoston päätös 2001/742/EY, tehty 16 päivänä lokakuuta 2001 (EYVL L 278, 23.10.2001, s. 30).
               
               
                  
                     (4)
                  Neuvoston päätös 2003/544/EY, tehty 15 päivänä heinäkuuta 2003 (EUVL L 186, 25.7.2003, s. 36) ja neuvoston päätös 2005/911/EY, tehty 12 päivänä joulukuuta 2005 (EUVL L 331, 17.12.2005, s. 30).
               
               
                  
                     (5)
                  Neuvoston päätös 2007/485/EY, tehty 10 päivänä heinäkuuta 2007 (EUVL L 182, 12.7.2007, s. 29).
               
               
                  
                     (6)
                  EUVL L 347, 11.12.2006, s. 1.
               
            
      
    ---documentbreak--- 
      
         
               EUROOPAN KOMISSIO
            Bryssel 15.6.2017
            COM(2017) 318 final
            LIITE
            asiakirjaan
            Ehdotus neuvoston täytäntöönpanopäätökseksi
            luvan antamisesta Puolan tasavallalle tehdä Ukrainan tasavallan kanssa sopimus, johon sisältyy yhteisestä arvonlisäverojärjestelmästä annetun direktiivin 2006/112/EY 2 artiklan 1 kohdan d alakohdasta ja 5 artiklasta poikkeavia toimenpiteitä Puolan ja Ukrainan välisellä rajalla sijaitsevien maantiesiltojen kunnossapitoa varten
            
               
         
         
            
               LIITE
            
            
               Luettelo 1 artiklassa tarkoitetuista silloista
            
            
               1.Seuraavan Puolan ja Ukrainan välisellä rajalla sijaitsevan, Puolan rahoittaman ja omistaman maantiesillan kunnossapidosta vastaa Ukraina:
            
            
               186,68 metrin pituinen Bug-joen ylittävä terässilta, joka yhdistää Dorohuskin ja Jagodzinin ja johtaa Puolan kansalliselle tielle nro 12 ja Ukrainan julkiselle moottoritielle nro M-07.
            
            
               2.Seuraavan Puolan ja Ukrainan rajalla sijaitsevan, Puolan rahoittaman ja omistaman maantiesillan kunnossapidosta vastaa Puola:
            
            
               160,38 metrin pituinen teräsbetoni- ja teräsrakenteinen Bug-joen ylittävä silta, joka yhdistää Zosinin ja Ustyluhin ja johtaa Puolan kansalliselle tielle nro 74 ja Ukrainan julkiselle moottoritielle nro N-22.
            
            
               3.Bug-joen ylittävän 189,43 metrin pituisen maantiesillan, jonka kannatinpalkit ovat terästä ja kansi teräsbetonia, rahoittivat sekä Puola että Ukraina, ja ne ovat molemmat yhtä lailla sillan omistajia. Kyseinen rajasilta yhdistää Dorohuskin ja Jagodzinin ja johtaa Puolan kansalliselle tielle nro 12 ja Ukrainan julkiselle moottoritielle nro M-07, ja sen kunnossapidosta, talvikunnossapitoa lukuun ottamatta, vastaavat molemmat osapuolet siten, että kunkin osapuolen vastuulla on sen omistama sillan osa.
            
            
               Talvikunnossapitovastuu käsittää koko sillan, ja kunnossapitovuorot jaetaan seuraavasti:
            
            
               (1)Puola: parittomien vuosien lokakuun 1. päivästä parillisten vuosien syyskuun 30. päivään saakka;
            
            
               (2)Ukraina: parillisten vuosien lokakuun 1. päivästä parittomien vuosien syyskuun 30. päivään saakka.